b'\n_START_ARTICLE_\nPergamo karalyst\xc4\x97\n_START_SECTION_\nRaida\n_START_PARAGRAPH_\nKaralyst\xc4\x97s \xc4\xafk\xc5\xabr\xc4\x97jas buvo Fileteras, karys, kuris tarnavo vienam i\xc5\xa1 diadoch\xc5\xb3\xc2\xa0\xe2\x80\x93 Lisimachui. Po Seleuko ir Lisimacho pergal\xc4\x97s prie\xc5\xa1 Antigon\xc4\x85 I Ipso m\xc5\xab\xc5\xa1yje 301 m. pr. m. e., Lisimachas gavo vis\xc4\x85 vakarin\xc4\x99 Ma\xc5\xbe\xc4\x85j\xc4\x85 Azij\xc4\x85 ir paskyr\xc4\x97 Fileter\xc4\x85 Pergamo tvirtov\xc4\x97s valdytoju._NEWLINE_Nors netrukus vis\xc4\x85 Ma\xc5\xbe\xc4\x85j\xc4\x85 Azij\xc4\x85 jau vald\xc4\x97 Seleukidai, permainingais laikais Fileteras sugeb\xc4\x97jo i\xc5\xa1saugoti autonomij\xc4\x85 Pergame. Ma\xc5\xbea to, jis pl\xc4\x97t\xc4\x97 savo \xc4\xaftak\xc4\x85 \xc4\xaf aplinkines gyvenvietes, gindamas juos nuo galat\xc5\xb3 antpuoli\xc5\xb3. Tod\xc4\x97l nuo 282 m. pr. m. e. jis jau laikomas nepriklausomu ma\xc5\xbeos karalyst\xc4\x97s valdovu. Kadangi jo t\xc4\x97vo vardas buvo Atalas, jo prad\xc4\x97toji dinastija vadinama Atalidais._NEWLINE_Pats Fileteras buvo eunuchas, tod\xc4\x97l karalyst\xc4\x99 perdav\xc4\x97 savo s\xc5\xabn\xc4\x97nu Eumenui I. \xc5\xa0is 261 m. pr. m. e. sumu\xc5\xa1\xc4\x97 Seleukid\xc5\xb3 armij\xc4\x85, taip galutinai nutraukdamas nominali\xc4\x85 priklausomyb\xc4\x99. J\xc4\x85 simbolizavo ir Pergame prad\xc4\x97tos kaldinti monetos su vietos valdov\xc5\xb3 atvaizdais._NEWLINE_Did\xc5\xbeiausio suklest\xc4\x97jimo karalyst\xc4\x97 pasiek\xc4\x97 valdant karaliui Atalui I, kuris galiausiai sutramd\xc4\x97 besiver\xc5\xbeian\xc4\x8dius galatus, taip pat s\xc4\x97kmingai kariavo su Makedonija, i\xc5\xa1 kurios paver\xc5\xbe\xc4\x97 kai kurias Eg\xc4\x97jo j\xc5\xabros salas. Jam valdant Pergamas tapo viena i\xc5\xa1 galingiausi\xc5\xb3 helenistini\xc5\xb3 karalys\xc4\x8di\xc5\xb3 Ma\xc5\xbeojoje Azijoje, o pats Atalas pirm\xc4\x85 kart\xc4\x85 oficialiai titulavosi karaliumi._NEWLINE_Atalo s\xc5\xabnus Eumenas II artimai bendradarbiavo su Roma kovoti prie\xc5\xa1 savo prie\xc5\xa1us Makedonijos Antigonidus ir Sirijos Seleukidus. 190\xc2\xa0m. pr. m. e. Magnezijos m\xc5\xab\xc5\xa1yje jungtin\xc4\x97s Pergamo-Romos paj\xc4\x97gos \xc5\xa1vent\xc4\x97 pergal\xc4\x99, u\xc5\xbe k\xc4\x85 Roma Pergamui perdav\xc4\x97 valdyti mil\xc5\xbeini\xc5\xa1kas teritorijas: Lidij\xc4\x85, Frygij\xc4\x85, Pisidij\xc4\x85, Pamfilij\xc4\x85. Taip valstyb\xc4\x97s teritorija i\xc5\xa1augo daugiau nei dvigubai. 171 m. pr. m. e. Pergamas dalyvavo Romos pus\xc4\x97je Tre\xc4\x8diajame Makedonijos kare._NEWLINE_Eumeno brolis Atalas II, s\xc4\x97d\xc4\x99s \xc4\xaf sost\xc4\x85 toliau stiprino ir pl\xc4\x97t\xc4\x97 savo valstyb\xc4\x99 kovodamas su Bitinija ir sudarydamas s\xc4\x85jung\xc4\x85 su Kapadokija. Jis \xc4\xafk\xc5\xabr\xc4\x97 naujus miestus Filadelfij\xc4\x85 (dab. Ala\xc5\xa1ehiras) ir Atalij\xc4\x85._NEWLINE_Paskutinis Pergamo karalius buvo Atalas III, kuris ma\xc5\xbeai dom\xc4\x97josi valstyb\xc4\x97s valdymu. Netur\xc4\x97damas vyri\xc5\xa1kos lyties \xc4\xafp\xc4\x97dinio, po mirties 133 m. pr. m. e. jis u\xc5\xbera\xc5\xa1\xc4\x97 savo karalyst\xc4\x99 Romos Respublikai. \xc5\xa0i karalyst\xc4\x97s vietoje \xc4\xafk\xc5\xabr\xc4\x97 Azijos provincij\xc4\x85. Kadangi rom\xc4\x97n\xc5\xb3 vald\xc5\xbeia kra\xc5\xa1te tvirtinosi l\xc4\x97tai, netikras Eumeno II s\xc5\xabnus Aristonikas pasiskelb\xc4\x97 karaliumi ir titulavosi Eumenu III. 129\xc2\xa0m. pr. m. e. jis pralaim\xc4\x97jo ir rom\xc4\x97n\xc5\xb3 paimtas \xc4\xaf nelaisv\xc4\x99.\n_START_SECTION_\nKult\xc5\xabra\n_START_PARAGRAPH_\nPergamo karalyst\xc4\x97 d\xc5\xbeiaug\xc4\x97si santykine taika ir ramybe, d\xc4\x97l ko jos valdovai gal\xc4\x97jo vystyti menus ir kult\xc5\xabr\xc4\x85. Valstyb\xc4\x97je graik\xc5\xb3 poliai d\xc5\xbeiaug\xc4\x97si didele autonomija. Valdant Atalidams ne\xc5\xbeymus miestelis Pergamas tapo svarbiu Helenistin\xc4\x97s kult\xc5\xabros \xc5\xbeidiniu. \xc4\x8cia buvo antroji pagal dyd\xc4\xaf Helenistinio pasaulio biblioteka (did\xc5\xbeiausia buvo Aleksandrijoje), kas l\xc4\x97m\xc4\x97 Pergamo tapim\xc4\x85 mokslo centru. Taip pat vyko nuolatiniai kult\xc5\xabriniai mainai su graik\xc5\xb3 miestais Delfais, Delu, At\xc4\x97nais._NEWLINE_Pats miestas buvo i\xc5\xa1puo\xc5\xa1tas graiki\xc5\xa1kos kult\xc5\xabros statiniais. Svarbiausias j\xc5\xb3\xc2\xa0\xe2\x80\x93 Pergamo altorius, \xc5\xbeym\xc4\x97j\xc4\x99s Atalid\xc5\xb3 pergal\xc4\x99 prie\xc5\xa1 galatus. Pagamintas i\xc5\xa1 marmuro, altorius turi daug skulpt\xc5\xabr\xc5\xb3, kurios laikomos helenistinio stiliaus brandos vir\xc5\xa1\xc5\xabne.'